**Na mol**

Dátum premiéry: 04 .06. 2019

Najnovšia hra dánskych autorov Mogensa Rukova a Thomasa Vinterberga SUFF (v slovenskom preklade NA MOL) prináša príbeh štyroch starších dám, ktoré svoju samotu a nudu zapíjajú (nejedným) pohárikom alkoholu.

Komédia autorov mimoriadne úspešnej hry *Rodinná slávnosť* (premiérovanej v Divadle Aréna v roku 2006, v réžii Martina Čičváka, v hlavnej úlohe s Jurajom Kukurom) nás zavedie do veľkomestského sveta, do bytu, v ktorom sa všetko točí. Čo asi robia udržiavané a perfektne nalíčené dámy v pokročilom veku, ktorým zomreli či utiekli manželia a deti sú dávno z domu? Oddávajú sa predovšetkým alkoholu - rozprávajú sa, zabávajú, tancujú, spievajú až kým do bytu nevtrhne syn jednej z nich, ktorý dá svojej matke podmienku – buď prestane piť alebo nikdy viac neuvidí jeho ani svoje vnúčatá.

Hra slávi veľký úspech na európskych javiskách, naposledy na scéne viedenského Kammerspiele der Josefstadt.

**Thomas Vinterberg** (1969) je dánsky filmový režisér a scenárista, ktorý spolu s Larsom von Trierom založili hnutie Dogma 95. Vo svojej generácii patrí k najuznávanejším a najznámejším vôbec.  K najznámejším Vinterbergovým dielam patria filmy *Rodinná slávnosť* (*Festen*, 1998), *Za všetko môže láska* (*It´s all about Love*, 2003), *Submarino* (2010), *Hon* (*Jagten*, 2012) a *Komúna* (*Kollektivet*, 2016).

**Mogens Rukov** (1943 - 2015) bol popredný dánsky scenárista, ktorý sa vďaka svojej originalite a invenčnosti právom zaraďuje medzi legendy novších dejín dánskeho filmu. Výrazne ovplyvnil viacerých významných režisérov a dramaturgov, najmä generáciu 90. rokov, ktorej najzvučnejšie mená sa spájajú s filmárskym hnutím Dogma 95 (Lars von Trier, Lone Scherfig, Susanne Bier, Per Fly, Thomas Vinterberg, Ole Christian Madsen, Pernille Fischer Kristensen a i.). Je laureátom viacerých domácich i medzinárodných ocenení.

### Tvorcovia

Réžia Juraj Bielik

Preklad Martina Vannayová

Úprava Saša Sarvašová / Juraj Bielik

Dramaturgia Saša Sarvašová

Scéna Zuza Havranová

Kostýmy Katarína Holková

Hudba Juraj Bielik

### Hrajú

Hedviga Gregor Hološka

Irma Peter Trník

Marion Ján Jackuliak

Constance Ondrej Antálek

Jacob Matúš Kvietik